חברות וחברים,

הנדון:
גזירת המשמרת השניה והחובות האתיות

ציבור עורכי-הדין נדרש בימים אלה להופיע בשעות אחר-הצהרים בבית משפט השלום בתל-אביב. שר המשפטים לא התייעץ עם עורכי-הדין עובר להחלטתו, לא ביקש את עמדתם וודאי שלא התחשב בה, ואף לא התקין תקנות בעניין זה. ההוראה המנהלית שהונחתה על ציבור עורכי הדין, שיבשה לרבים מהם את אורחות חייהם.  

בקשות דחייה שהוגשו מטעמים שאין חולק כי הינם מוצדקים – נענו ע"י שופטי בית המשפט בסירוב. קשה שלא להתרשם, כי הדחייה של כל הבקשות שהוגשו אינה מקרית ויד מכוונת מנעה, אולי, את הפעלת שיקול הדעת השיפוטי העצמאי שצריך כל שופט להפעיל.

דרך קבלת ההחלטה בעניין המשמרת השניה כמו גם ההתנהלות שלאחריה מלמדים, כי לקולם של עורכי הדין אין משקל בעיני מקבלי ההחלטות. בהתעלמותו, פוגע שר המשפטים לא רק בעורכי הדין, אלא בשיטת המשפט. ההכרח להתייעץ עם עורכי הדין ולהגיע עימם להסכמה, אינה עניין שמשרת את עורכי הדין בלבד, אלא משרת בראש ובראשונה את שיטת המשפט שלנו. טול את מעמדם המיוחד של עורכי הדין, ותפגע בשיטת המשפט כולה. ללא מעמדם המיוחד של עורכי-הדין לא ניתן להבטיח קיומו של הליך הוגן וראוי. רק עצימת עיניים מההשלכות לטווח ארוך שיש בהתעלמות מעורכי הדין ובעימות עימם – יכול להביא לכך שהחלטה כה חשובה תיעשה ללא התייעצות עובר למתן ההחלטה. למיטב זכרוני, לא היה כמעט תקדים להתעלמות כה מוחלטת מלשכת עורכי-הדין בעניין כה חשוב לעורכי הדין.

בצד ההתנהלות הפוגעת בעורכי הדין החלו להישמע קולות הקוראים לעורכי הדין להחרים את דיוני המשמרת השנייה ולא להופיע לתיקים שנקבעו. מבלי לגרוע מהחומרה שבפגיעה בעורכי הדין ובתסכול המסוכן שגורמת פגיעה זו – יש לדחות מכל וכל את הניסיון לקרוא ל"חרם" ו"השבתה". עורך-הדין פועל כנאמן עבור לקוחו. האינטרס של הלקוח נתון בידי עורך-הדין ועליו לפעול במסירות למענו. לא יעלה על הדעת שעורך דין, תהא פגיעתו ותסכולו קשים ככל שיהיו, ינטוש את לקוחו באופן שעלול לגרום לו נזק, בלא שללקוח כל אפשרות למנוע את הנזק הזה. בעשותו כן – יפר עורך הדין את חובותיו שבתחום האתיקה המקצועית וביניהן את חובתו הקבועה בסעיף 54 לחוק לשכת עורכי הדין, תשכ"א – 1961, לפעול בנאמנות ובמסירות כלפי הלקוח ולסייע לבית המשפט בעשיית משפט. בעשותו כן – יחשוף עורך הדין את עצמו לתביעה  – על נזקים שייגרמו ללקוח כתוצאה מה"חרם".

כעורכי דין הננו בעלי מעמד מיוחד בעולם המשפט. בשל המעמד המיוחד הזה אסור היה לגורם כלשהו במערכת המשפט להחליט בעניין המשמרת השנייה כפי שארע. בשל המעמד המיוחד הזה אנו מחויבים כעורכי דין להגן על לקוחותינו ולשמור על קיומו של החוק – גם במחיר פגיעה בנו.

כמי שמערכת המשפט יקרה להם, חייבים הן שר המשפטים וראשי המערכת המשפטית והן עורכי הדין לבוא מייד בדברים כדי להסדיר את התקלות. קיצורי תורים בבתי המשפט ומניעת "עינוי דין" הינם מטרה ראויה, אך היא אינה יכולה להיות מושגת תוך התעלמות מצרכיהם של עורכי הדין. המטרה הראויה יכולה וצריכה להיות מושגת בהסכמה ובדרכים מידתיות וסבירות.

עורכי הדין ישמרו על מעמדם המיוחד בעולם המשפט ויזכרו את חובותיהם. הם מצפים שגם העומדים בראש המערכת המשפטית יעשו כן.

שלכם,

אלקס הרטמן, עו"ד

יו"ר ועדת האתיקה הארצית

דבר העורכת

הסכם שכר טרחה מפורט בכתב ככלי לצמצום מחלוקות עתידיות לעניין שכר טרחה
בשנים האחרונות אנו עדים למבול חסר תקדים של תביעות בנושא שכר טרחה. התביעות מוגשות על-ידי לקוחות כמו גם על-ידי עורכי הדין ופעמים אף מדובר בתביעות הדדיות. הסיבות המובילות למבול זה רבות ומגוונות, ולא כאן המקום לעסוק בהם. מה שראוי וחשוב לעסוק בו הוא מניעת התביעות: איך יכולים עורכי הדין לנסות ולהיערך מראש, בטרם קבלת הייצוג, כדי למנוע מחלוקות עתידיות בנוגע לשכר הטרחה. מוטב להקדים ולומר שלא ניתן למנוע לחלוטין תביעות אלו: לקוחות המבקשים להתחמק מתשלום שכר הטרחה תמיד יהיו, אי הבהירות לגבי היקף הטיפול המשפטי ושווי השוק שלו, גם היא אינה עתידה להעלם. אך אין באלו כדי להקהות מהצורך והיכולת לצמצם, ככל שאפשר, מחלוקות עתידיות לעניין שכר טרחה.
האמצעי היעיל ביותר לצמצום מחלוקות עתידיות הוא ללא ספק הסכם שכר טרחה [להלן: "הסכם"] מפורט וכתוב. כתוב בשפה שקל ללקוח להבינה, כתוב באופן שיקל על ביצוע ההסכם בעתיד. הסכם שכזה חייב לפתוח את מערכת היחסים. דהיינו, עוד בטרם החל הטיפול המשפטי בעניינו של הלקוח חייב ההסכם להיחתם. עוד בטרם החל הטיפול המשפטי חייב עורך הדין לשוחח עם הלקוח על ההסכם ולוודא שהלקוח חתם לאחר שקרא והבין אותו היטב. 

רתיעת עורכי דין רבים מלנקוט בדרך המוצעת נובעת מהחשש להעכיר את מערכת היחסים עם הלקוח עוד בטרם החלה, מהחשש שהלקוח ייבהל מההסכם והשיחה המתלווה לו ויברח לעורך דין אחר, מהתחושה שלא נעים לדבר על כסף עם לקוח שרואה בעורך הדין את מושיעו. חששות אלו אינן מחוסרות בסיס שכן בקביעת שכר הטרחה מצוי ניגוד אינטרסים ברור בין עורך הדין ללקוח. ניגוד העלול לפגוע בחובת הנאמנות ללקוח. אך הדרך להתמודד עם ניגוד זה אינה להתעלם ממנו ובכך לדחות את התפרצותו למועד מאוחר יותר, שהייצוג כבר מתנהל. הדרך היא להיערך לו מראש ולנסות ולצמצמו על-ידי הסכם מפורט בכתב, הסכם אותו מבין ומקבל הלקוח עוד בטרם החל הטיפול המשפטי. 
ראוי אולי לאמץ את הצעתו של פרופ' פרידמן לפיה עו"ד שלא דאג לעריכת הסכם, יחויב בתשלום הוצאות המשפט בדבר שכר הטרחה, אפילו זכה במשפט. "הטעם לכך הוא ששורש ההתדיינות נעוץ בהעדרו של הסכם בדבר שכר הטרחה. והאחריות להיווצרותו של מצב זה רובצת על עורך הדין שנמנע מעריכת הסכם בעניין זה." (ראו: פרופ' פרידמן, "שכר טרחה ראוי לעורך דין" המשפט ב 105, 113 (1994))
לפי החוק, כללי האתיקה והפסיקה הסכם צריך לכלול את הרכיבים הבאים (רכיבים 4 ו-5 הם חובה):

1. ציון מיהו הלקוח. הפסיקה קבעה שמשלם שכר הטרחה אינו בהכרח הלקוח ויתכן מצב בו צד שלישי משלם את שכר הטרחה אך הוא אינו הלקוח. עוד נקבע בפסיקה שיחסי עו"ד-לקוח יתכנו גם אם לא שולם שכר טרחה. לקביעת זהות הלקוח חשיבות מכרעת בכל הנוגע לחובותיו של עו"ד. שאלה זו מתעוררת למשל אצל עורכי דין הנשכרים על-ידי חברת הביטוח לייצג מבוטחים – האם חברת הביטוח והמבוטח הם לקוחות משותפים או שמא רק המבוטח הוא הלקוח. קביעת זהות הלקוח כאן חשובה, למשל, בהקשר של סודיות: אם לקוחות משותפים הרי שלא מתקיימת בינם סודיות ומידע שמסר המבוטח לעו"ד חייב להימסר לחברת הביטוח, פעולה האסורה על עו"ד מקום בו רק המבוטח הוא הלקוח. 
2. הגדרה מדויקת של מה כלול בטיפול המשפטי בגינו משולם שכר הטרחה. לדוגמא, ייצוג רק בערכאה ראשונה בשונה מייצוג הכולל את ערכאת הערעור; טיפול במכירת הדירה  כולל/לא כולל טיפול במס שבח. קל להבין עד כמה יש בפירוט מדויק בשפה ברורה ללקוח של רכיב זה בהסכם כדי למנוע מחלוקות עתידיות.
3. דרך קביעת שכר הטרחה: לפי שעות עבודה, לפי סכום גלובאלי קבוע מראש, כאחוז מסוים משווי העניין שבטיפול, לפי תוצאות, על בסיס תקופתי (ריטיינר) ועוד. ניתן כמובן לשלב בין מספר דרכים. לדוגמא, סכום קבוע מראש והיתרה לפי תוצאות. בגיליון הבא אעסוק באופנים השונים לחישוב שכר טרחה בראי הכללים, הפסיקה והפרקטיקה המקובלת. 
4. שכר הטרחה ישולם רק בכסף: כלל 9 לכללי האתיקה האוסר על קבלת שכר טרחה שלא בכסף עדיין בתוקף. מותר לקבל בכסף שווי של דירה בפרויקט בו טיפל עו"ד או שווי חבילת מניות של החברה בה מטפל עו"ד אך לא אותם ישירות.
5. הפרדה ברורה בין הוצאות לשכר טרחה ופירוש של ההוצאות. כך מחייב סעיף 85 לחוק לשכת עוה"ד.
בכוונתי להמשיך ולעסוק בגיליונות הקרובים בנושא שכר הטרחה. 

                                                                                                    בברכת חברים,
                                                                                    ד"ר לימור זר-גוטמן, עו"ד 

עורך דין העובד גם כתקליטן
שאילתא: 

האם עורך דין יכול לעסוק במקביל לעיסוקו כעורך דין גם כתקליטן המקבל שכר עבור עבודתו?

החלטה: 

אין כל מניעה לשמש כעורך דין וכתקליטן בו זמנית. בעקבות תיקון סעיף 60 לחוק לשכת עורכי הדין (תיקון שנכנס לתוקף ב – 15/7/02) לא קיימים יותר עיסוקים האסורים קטגורית על מי שעוסק בעריכת דין אלא רק איסור הנובע מניגוד עניינים. סעיף 60(א) בנוסחו החדש קובע: "עורך דין לא יעסוק בעיסוק אחר בנסיבות שבהן עלול להיווצר ניגוד עניינים בין עיסוקו כעורך דין לבין העיסוק האחר." 

בהתאם לסעיף 60(ב) אישרו המועצה הארצית ושר המשפטים כללים הקובעים את הנסיבות בהן עלול להיווצר ניגוד עניינים אסור. כללים אלו שיקראו "כללי לשכת עורכי הדין (עיסוק אחר), טעונים עדיין אישור ועדת חוקה, חוק ומשפט של הכנסת.

המצאת דין וחשבון כספי ללקוח
עובדות:
לטענת המתלונן עו"ד הנילון לא מסר לו מסמכים הקשורים בטיפולו של הנילון בתביעת פיצויים בגין תאונת דרכים, הכוללים פירוט הכנסות והוצאות וזאת למרות שביקש ממנו להמציא לו את המסמכים הנ"ל. המתלונן פנה לעו"ד אחר שיטפל בעניין אך גם לו עו"ד הנילון לא שלח את המסמכים.
שאילתא:

האם הפר עו"ד את חובתו לפי כלל 42 לכללי לשכת עוה"ד (אתיקה מקצועית)?
החלטה:
לגנוז את התלונה. הועדה לא מצא עילת אישום כלפי הנילון לפי כלל 42 לכללי האתיקה. מטרת הכלל היא למנוע מצב בו עורך דין לא ימסור ללקוח דין וחשבון כספי, הכולל פירוט הוצאות והכנסות, לרבות צילום המסמכים. אך במקרה זה, מצאה הועדה שהתקיימה פגישה עם המתלונן ועורך דינו במשרדו של הנילון בנושא זה, וכי הנילון שלח לעורך דינו של המתלונן שני מכתבים בהם פירט תקבולים וניכויים, צירף תחשיב וצילום של מספר שיקים ואשורי תשלום של בית חולים. (החלטה מספר את 62/00)
חובת החסיון המוטלת על עו"ד המשמש כנאמן של מקרקעין
שאילתא:
האם במקרה בו יוטל עיקול על המקרקעין על ידי צד ג', עומדת לעו"ד זכות החסיון שלא לגלות את שם הנהנה לו הוא משמש כנאמן, והאם במידה ויגלה את שם הנהנה כחלק מתשובתו לעיקול, יהיה בכך משום עבירה אתית מצידו.

החלטה:

שמו של נהנה בעסקת מקרקעין נחשף כלפי הרשויות, לפיכך לא חל החסיון. ככל שתתקבל אצל עוה"ד דרישה על פי דין למסירת פרטי הנהנה הרי היא גוברת על זכות הסודיות (הקיימת גם בהעדר חסיון) הניתנת לנהנה ולפיכך על עוה"ד לפעול בהתאם לדרישה שהוצגה בפניו על פי דין. כמובן שככל שהלקוח או עוה"ד חולקים על הדרישה שהוצגה להם על פי דין הרי הם רשאים לתקוף אותן בדרכים העומדים לרשותם על פי דין. (החלטה מספר את 66/02)
הערת העורכת:

במקרה האמור נדרש הגילוי בהליך בפני בית משפט לכן חל החסיון הקבוע בסעיף 48 לפקודת הראיות ולא הסודיות האתית הקבועה בכלל 19 לכללי האתיקה. לכלל 19 אין כל נפקות במקרה זה. לפי סעיף 90 לחוק לשכת עוה"ד מוטלת על עו"ד חובה אתית לטעון לחסיון היכן שזה מתקיים. לכן, אם בנסיבות העניין, סבור עו"ד שהחסיון צריך לחול גם על שמו של הלקוח, חייב עו"ד לפנות לבית המשפט, בטרם מסירת שמו של הלקוח, ולטעון לחסיון. במידה ובית המשפט יסרב לקבל את טענת החסיון, חייב עו"ד לגלות את שם הלקוח ולא יהיה בכך משום עבירה אתית.

יצוין, כי החסיון לא חל על שם הלקוח בשונה מסודיות אתית החלה על שם הלקוח. (ראו: "עט ואתיקה" גליון מספר 4 , ינואר 1990 וכן: ל. זר-גוטמן, "חובת הסודיות של עורך הדין וחסיון עורך דין לקוח: הגיעה השעה להיפרד" הפרקליט מו (א) 168, 179).

האם נאמן של חברה הנמצאת בהקפאת הלכים רשאי לוותר בשם החברה על זכות החסיון של החברה כלקוח כלפי עורך דינה
עובדות:

לבית המשפט המחוזי בת"א הוגשה בקשה על-ידי רואה חשבון, המשמש כנאמן של חברה בהקפאת הליכים, לקבלת החלטה האם הוא רשאי במעמדו לוותר בשם החברה על זכות החסיון של החברה כלקוח כלפי עורכי דינה.

הבקשה הוגשה בעקבות דרישת הרשות לניירות ערך כי הנאמן יסכים להסרת החסיון עו"ד-לקוח, החל על דברים ומסמכים שהוחלפו בין החברה לבין אותם עורכי דין.

לאחר קבלת תגובות הצדדים, ביקש בית המשפט לקבל את "עמדת לשכת עוה"ד - יו"ר ועדת האתיקה".
החלטה:

נקודת המוצא היא כי הזכות לוותר על חסיון הדברים והמסמכים שהוחלפו בין לקוח לעורך דין, ושיש להם קשר ענייני לשירות המקצועי שניתן על ידי עורך הדין ללקוח, נתונה ללקוח בלבד, דהיינו במקרה דנן לחברות עצמן.

יש להבחין בין סמכויותיו של מפרק זמני של חברה, שאותו יש לראות כמי שהוקנו לו כל סמכויות החברה, ולכן הוא האורגן המוסמך לפעול מטעמה גם לעניין הויתור על החסיון, לבין סמכויותיו של כונס נכסים מכוח איגרת חוב, אשר אינו רוכש את כלל סמכויות החברה ואינו בא במקום האורגנים המוסמכים של החברה, ולכן אין הוא מוסמך לוותר בשם החברה על החסיון המוקנה לה. (ראו: "עט ואתיקה" גליונות  45 & 49)
בהסתמך על אבחנה זו הרי, כעולה מהאמור בבקשה למתן הוראות של המנהל המיוחד, בצו המינוי, לא הופקעו סמכויות הדירקטוריונים של החברות, וגם לא הותקנה למנהל המיוחד, בצו המינוי, הסמכות לוותר בשם החברות על החסיון המוקנה להן, סמכות זו נשארה, איפוא, מוקנית לאורגנים המוסכמים של החברות.

בנסיבות אלה, ככל שלא תוקנה למנהל המיוחד בצו בית המשפט הסמכות לוותר על החסיון בשם החברות, לא יהיה הוא מוסמך לוותר בשם החברות על החסיון, ולא ניתן יהיה ליתן לו הוראות לעשות כן. (החלטה מספר את 39/02)

הפרה של החסיון על-ידי שירות בתי הסוהר 
עובדות:

עורך דין מסר ללקוח שהינו אסיר קלטת המכילה חומר משפטי. הקלטת הוחרמה על-ידי קצין שירות בתי הסוהר אף שהובהר לו כי המדובר בחומר משפטי וכי חל על קלטת זו חסיון עורך דין לקוח.

שאילתא: 

האם רשאי שירות בתי הסוהר להחרים את הקלטת וכיצד על עורך הדין לנהוג במקרה זה?

החלטה:

הועדה ממליצה לשירות בתי הסוהר להכניס את הקלטת למעטפה מבלי לשמעה ולמסור את הקלטת לשופט כדי שישמע אותה ויכריע אם חל עליה חסיון. כך קובע סעיף 235א-ד לפקודת מס הכנסה וכך הוא הנוהל שהושג בין לשכת עוה"ד והמשטרה בנוגע לחומר שנטען שהוא חסוי. שירות בתי הסוהר צריך לפעול כמו שפועלת המשטרה. (החלטה מספר את 103/02)
הערת העורכת:

סעיף 42א לפקודת בתי הסוהר קובע: "לא יעביר אדם מכתב או כל מסמך אחד לאסיר, אלא באמצעות הנהלת בית הסוהר ובהתאם להוראות פקודת השירות."


סעיף 37 לתקנות בתי הסוהר קובע: 
"אסיר שפוט.. לא יחזיק ברשותו מסמכים או חפצים אחרים למעט… (3)… חומר קריאה.. וחפצים אישיים שהחזקתם הותרה לאסיר בידי מנהל בית הסוהר…"


השאלה העולה היא לעניין היחס בין הוראות אלו לזכות החסיון הנתונה לאסיר לפי סעיף 48 לפקודת הראיות (סעיף 90 לחוק לשכת עוה"ד אינו קובע את זכות החסיון אלא רק מטיל חובה אתית על עו"ד לשמור על החסיון). באיזון בין הוראות אלו יש לשאוף למידתיות, דהיינו שהפגיעה בזכות החסיון לא תעלה על הנדרש כדי לאפשר לשירות בתי הסוהר לפקח על הנעשה בכלא. מבחינה זו החלטת הועדה, להעביר את הקלטת לשופט כדי שזה יכריע בשאלת החסיון, הינה מידתית וראויה.

יצוין שלאחרונה קבע בית הלורדים באנגליה, בהסתמך על פסיקתו של בית המשפט האירופי לזכויות אדם ובהסתמך על חוק זכויות האדם האנגלי משנת 1998, שקריאת התכתבות בין אסיר לעורך דינו תתאפשר רק בנסיבות חריגות, בהן לרשויות הכלא יש סיבה סבירה להאמין כי נעשה שימוש לרעה בחסיון וכי תוכן ההתכתבות הינו בעל אופי פלילי או שיש בו כדי לסכן את בטחון הכלא או בטחונם של אחרים. (ראו: R. V. Secretary of State 3All E.R. 433 (2002))

מסירת פרטים על משא ומתן בין הצדדים לבית המשפט
שאילתא:

האם עורך דין המעביר לבית המשפט תמליל משא ומתן שנוהל בין הצדדים, כאשר אף אחד מהם לא היה מיוצג על-ידי עורך דין, עובר עבירה על כללי האתיקה?

החלטה:

עורך דין המגיש לבית המשפט ראיות הנוגעות למשא ומתן שהתנהל בין שני צדדים, ללא עורכי דינם, אינו עובר על כללי האתיקה. (החלטה מספר את 117/02)

משרד עו"ד המשמש עבור בית המשפט ככתובת למסירת כתבי בית דין עבור לקוח בו מטפל המשרד בעניין אחר
עובדות:

בית המשפט החליט לראות במשרדו של עו"ד ככתובת של החברה הנתבעת לצורך מסירת כתב תביעה ואף זמנו לדיון באותו תיק. עו"ד מאשר כי הוא מייצג את הנתבעת, אך זאת בתיק אחר. אין לעו"ד יפוי כח לטפל בעניינים אחרים מטעם הנתבעת, לרבות תביעות המוגשות נגדה.

שאילתא:

כיצד על עו"ד לפעול; האם פעולה לפי החלטת השופט מהווה הפרה של כללי האתיקה בגין ייצוג ללא יפוי כח  או דווקא פעולה לפי כלל 54 לחוק לשכת עוה"ד המחייב את עו"ד לעזור לבית המשפט לעשות משפט?
החלטה:

סעיף 477 לתקנות סדר הדין האזרחי קובע:  "ההמצאה תהא ככל האפשר מבחינה מעשית לנמען גופו, אולם אם יש לו מורשה לקבלת כתבי בי דין לשם המצאה לפי תקנות אלה – דיה בהמצאה למורשה, ואם יש לו עורך דין, דיה ההמצאה לעורך הדין או למתמחה שלו, או בהנחה במשרדו, והכל אם לא הורה בית המשפט הוראה אחרת". 


בעא 23/83 יוחמיק נ' קדם, פ"ד לח (4) 309 נקבע: "אין התקנה דורשת, שלקוחו יסמיך אותו לקבלת כתבי בית דין. די שהוא פעל אותה עת כעורך דין של הנמען, כדי שיראה ככתובת מספקת לקבלת כתבי בי דין בשמו". וכן – "די לצורך תקנה 439 (כיום 477 – א.ה.)) שמקבל ההמצאה יהיה עורך הדין של הנמען, ואין התקנה דורשת, שיהא מוסמך לייצג את מרשו בבית המשפט דווקא… כל תכליתה של ההזמנה היא להביא לידיעת הצד את קיומה. אין תכליתה שהכתב עצמו יימסר דווקא לידי הנמען."

לאור העובדה שעו"ד מאשר כי הוא מייצג את הנתבעת ומשמש כעורך דין שלה בתיק אחר ולאור האמור בתקנה 477 הנ"ל, נראה לועדה שעו"ד לא יעבור עבירה אתית, אם יתייצב בבית המשפט במועד הדיון שנקבע. באותו מועד יהיה רשאי, כמובן, לטעון כי אין לו יפוי כח לטפל בתביעה הספציפית מטעם הנתבעת. בנוסף, חובת עו"ד כלפי הלקוח היא ליידע את הנתבעת על קיומו של כתב התביעה ומועד הדיון שנקבע ולהסביר לה את משמעות אי התייצבותה לדין. (החלטה מספר את 89/02)
הטרדה מינית: המשך להחלטה שפורסמה בגליון מספר 3
עובדות:

חמש מתמחות אשר עבדו עם המתמחה בפרקליטות הגישו נגדו תלונה על הטרדות מיניות. עיקר התלונות הן על התבטאויות פוגעות ומעליבות בהקשר המיני. התלונות נחקרו באגף החקירות בנציבות שירות המדינה. לטענת הממונה על התביעה והמשמעת, מחומר הראיות עולה חשד, לכאורה, לעבירות של הטרדה מינית. לאור זאת, הפסיק המתמחה את עבודתו בפרקליטות.

בגליון מספר 3 הובאה החלטה לפיה יועמד המתמחה לדין משמעתי והוא לא יתקבל ללשכה כעת אלא הועד המרכזי ישוב וידון מחדש בבקשתו לקראת מועד ההסמכה הבא בעוד חצי שנה. (תיק מספר: את76/01). בעקבות פתיחת ההליך המשמעתי בו התבקשה עסקת טיעון חזר הנושא אל הועדה.
החלטה:

להסכים להסדר טיעון על פיו יורשע המתמחה בעבירות כפי שיוסכם עם בא כח הקובל ובאשור יו"ר ועדת האתיקה, הוא לא יהיה זכאי לקבל רשיון עריכת דין למשך שנה – עד ליוני 2003, ויוטל עליו עונש של השעיה על תנאי לתקופה משמעותית (ממליצים על לא פחות משנתיים השעיה על תנאי למשך שלוש שנים, על התנהגות מסוג ההתנהגות נשוא הקובלנה). (החלטה מספר את 76/01)
מגע עם עדי הצד שכנגד במשפט פלילי לפי כלל 37(ב) לכללי האתיקה
שאילתא:
כלל 37(ב) קובע: "לא יבוא עורך דין בדברים עם אדם העומד, לפי ידיעתו, להעיד במשפט מטעם הצד שכנגד… אלא בהסכמת הצד שכנגד ואם הוא מיוצג – בהסכמת בא כוחו".

האם מותר לסניגור לבוא במגע  עם עדים שסיימו להעיד. השאלה מתעוררת במספר מצבים:

1. שיחה עם עד תביעה שכבר העיד – לקראת הכנת פרשת ההגנה.

2. שיחה עם עד תביעה שכבר העיד – לצורך טיעונים לעונש או העדתו כעד במסגרת ראיות לעונש (קיום "סולחה", פיוס בין בני זוג, השכנת שלום בין 2 צדדים וכו'). 

3. שיחה עם עד תביעה לאחר סיום משפט בערכאה ראשונה – בעת הכנת ערעור או בקשה למשפט חוזר.
החלטה:

יש להתיר המגע עם עד שכבר העיד או במקרה של נאשם שהודה באישומים נגדו, כל זאת בכפוף לאיסורים בחוק העונשין לרבות ההוראות הנוגעות להטרדת עד.

המגע יהא מותר כל עוד לא הוחלט על קיום משפט חוזר שאז חוזר האיסור לתוקפו. (החלטה מספר את 26/02)
הערת העורכת:
להבדיל מהליכים אזרחיים הרי שבפלילים לא קיימת פרוצדורה של שאלונים ותצהירים המקדימים את העדות בבית המשפט. לפיכך יש להתיר לראיין עדים שכבר העידו בבחינת המינימום ההכרחי – כפוף, כמובן, לאיסורים שבחוק העונשין.
ניגוד אינטרסים: ייצוג במקביל של חברת ביטוח ולקוחות התובעים את אותה חברת ביטוח: תוספת להחלטה שפורסמה בגליון מספר 2 

עובדות:

בגליון מספר 2 פורסמה החלטה מספר את 57/01 לפיה עורך דין המייצג את אבנר וחברות ביטוח, בתביעות לפי חוק הפיצויים לנפגעי תאונות דרכים (להלן: החוק), אינו יכול לייצג במקביל נפגעי תאונות דרכים לפי חוק זה (התובעים את אבנר ואותן חברות הביטוח), וזאת לפי כלל 14(ג) לכללי האתיקה. עוד נקבע בהחלטה שגם אם תינתן הסכמה לייצוג המשותף על-ידי חברות הביטוח והתובעים, קיים ספק רב אם עורך הדין רשאי לייצג בשל הוראת כלל 14(א) וכלל 16 לכללי האתיקה.
שאילתא:
תאגיד "אבנר" הינו מונופול על פי דין ופועל כמבטח משנה הנתבע ברגיל יחד עם חברת הביטוח. במהלך כל השנים לא התנגדה "אבנר" לכך שעורכי דין שמייצגים חברות ביטוח בתביעות נזקי גוף, לפי חוק הפלת"ד, (ובשל כך מייצגים גם את "אבנר"), ייצגו גם תובעים לפי החוק.  האם יש בעובדה זו כדי להתיר ייצוג במקביל?  
החלטה:
לאור הסכמה זו של "אבנר" אין מניעה שעורכי הדין המייצגים חברת ביטוח מסוימת, באופן קבוע, ייצגו תובעים כנגד חברת ביטוח אחרת. (החלטה מספר את 57/02)

